Mag die regspersoon boetes oplê of wiele klamp? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Mag die regspersoon boetes oplê of wiele klamp?
Mag die regspersoon boetes oplê of wiele klamp?
Dinsdag, September 27th, 2016
Daar is verskillende menings oor die wettigheid van boetes vir eienaars of inwoners vir die verbreking van die reëls.
Ons het ondersoek ingestel en gevind dat nóg die Wet op Deeltitels nóg die voorgeskrewe reëls voorsiening maak vir die oplegging van boetes of straf op oortreders van 'n skema se reëls.
Die mening van 'n aantal bekende prokureurs wat in deeltitels spesialiseer is dat 'n regspersoon egter wetlik afdwingbare boetes kan oplê mits die regspersoon 'n versigtig opgestelde reël wat vir die beboeting van eienaars en inwoners voorsiening maak, behoorlik aangeneem het.
Vir 'n reël om afdwingbaar te wees, moet die reël: 1) redelik wees; en 2) die beginsels van natuurlike geregtigheid in ag neem, veral die beginsel van "laat alle partye gehoor word", wat vereis dat 'n vergadering byeengeroep moet word om aan die skynbare oortreder 'n geleentheid te gee om sy saak te stel voordat hy skuldig bevind word en 'n boete opgelê word.
Indien die trustees na die vergadering die person skuldig bevind aan die verbreking van die reëls kan hulle 'n redelike boete oplê.
Dit is belangrik om daarop te let dat as 'n boetereël afdwingbaar moet wees, dit versigtig opgestel moet word, dat die vereiste besluit (spesiale besluit vir 'n gedragsreël, eenparige besluit vir 'n bestuursreël) deur die regspersoon aangeneem moet word, en dit moet by die Aktekantoor geliasseer word.
So, indien julle regspersoon boetes wil kan oplê, beveel ons aan dat julle 'n prokureur kry wat in deeltitels spesialiseer om die boetereël vir julle op te stel en seker te maak dat dit behoorlik by die Aktekantoor geliasseer is.
Vir sover dit die klamp van wiele betref, moet dit ook duidelik in die reëls van die skema gestel word; daar moet oral op die gemeenskaplike eiendom kennisgewings wees wat sê dat dit is wat gaan gebeur as 'n voertuig onwettig geparkeer word en daar moet 'n stelsel vir onmiddellike resolusie wees, met ander woorde as een van die eienaars of inwoners sy of haar voertuig dringend moet gebruik (byvoorbeeld om 'n swanger vrou hospitaal toe te neem), moet iemand te alle tye beskikbaar wees om die voertuig onmiddellik te ontklamp.